CELEX: 32017R1943
Language: et
Date: 2016-07-14 00:00:00
Title: Komisjoni delegeeritud määrus (EL) 2017/1943, 14. juuli 2016, millega täiendatakse Euroopa Parlamendi ja nõukogu direktiivi 2014/65/EL seoses regulatiivsete tehniliste standarditega, milles käsitletakse investeerimisühingute tegevuslubade taotlemisega seotud teavet ja nõudeid (EMPs kohaldatav tekst )

26.10.2017   
            
            
               ET
            
            
               Euroopa Liidu Teataja
            
            
               L 276/4
            
         KOMISJONI DELEGEERITUD MÄÄRUS (EL) 2017/1943,
   14. juuli 2016,
   millega täiendatakse Euroopa Parlamendi ja nõukogu direktiivi 2014/65/EL seoses regulatiivsete tehniliste standarditega, milles käsitletakse investeerimisühingute tegevuslubade taotlemisega seotud teavet ja nõudeid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta direktiivi 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL, (1) eriti selle artikli 7 lõiget 4,
   ning arvestades järgmist:
   
               (1)
            
            
               Selleks et pädevad asutused saaksid teha põhjaliku hindamise, mis on osa investeerimisühingutele tegevuslubade andmise või nende taotluste tagasilükkamise protsessist, tuleks taotlejalt nõuda pädevale asutusele täpse teabe esitamist esmase tegevusloa taotlemise ajal. Pädev asutus peaks jätma endale õiguse küsida taotlejalt hindamisprotsessi jooksul täiendavat teavet vastavalt direktiivis 2014/65/EL sätestatud kriteeriumidele ja ajalisele raamistikule.
            
         
               (2)
            
            
               Selleks et tagada pädeva asutuse hinnangu rajanemine täpsel teabel, on oluline, et taotleja esitaks koopiad oma ettevõtlusdokumentidest, sealhulgas asutamisakti, sise-eeskirjade ja põhikirja kinnitatud ärakiri ning koopia äriühingu riiklikus äriregistris registreerimise aktist.
            
         
               (3)
            
            
               Taotleja peaks esitama teabe olemasolevate kapitaliallikate kohta, sealhulgas kapitali kaasamisel finantsressursside ülekandmiseks kasutatud vahendid, et võimaldada pädevatel asutustel hinnata, kas kõik finantskuritegude vältimisest tulenevad asjakohased nõuded on täidetud.
            
         
               (4)
            
            
               Uutel asutatud üksustel võib taotluse esitamisel olla võimalik teavet anda üksnes selle kohta, kuidas kapitali kaasatakse, ning kaasatava kapitali liikide ja suuruse kohta. Siiski tuleks enne loa andmist esitada pädevatele asutustele loa saamise eesmärgil tõendeid sissemakstud aktsiakapitali ja muud liiki kaasatud kapitali kohta, sh teave kapitali allikate kohta. Nendeks tõenditeks võivad olla asjaomaste kapitaliinstrumentide koopiad ja vastavad pangakonto väljavõtted.
            
         
               (5)
            
            
               Selleks et pädevad asutused saaksid hinnata investeerimisühingu äritegevust juhtivate isikute, olulist osalust omavate potentsiaalsete aktsionäride ja liikmete mainet, on tähtis nõuda taotlejalt nende isikute kohta teavet.
            
         
               (6)
            
            
               Selleks et hinnata investeerimisühingu äritegevust juhtiva isiku kogemust, peaks taotleja esitama pädevatele asutustele teavet asjakohase hariduse ja kutsealase koolituse ning erialase kogemuse kohta, mis on juhtorgani liikmetel ja isikutel, kes tegelikult äritegevust juhivad, ning nende asjaomaste volituste ja esindajate kohta.
            
         
               (7)
            
            
               Taotlejal tuleks esitada pädevatele asutustele investeerimisühingut puudutav finantsteave, nii et nad saaksid hinnata kõnealuse investeerimisühingu rahalist usaldusväärsust.
            
         
               (8)
            
            
               Taotlemise ajal ei pruugi uutel asutatavatel investeerimisühingutel olla võimalik esitada teavet audiitorite kohta; seetõttu tuleks sellised taotlejad vabastada nimetatud teabe esitamisest pädevale asutusele, välja arvatud juhul, kui audiitorid on juba määratud.
            
         
               (9)
            
            
               Investeerimisühingu organisatsioonilise struktuuri hindamise suhtes asjakohane teave peaks hõlmama üksikasjalikke andmeid sisekontrollisüsteemi, huvide konflikti tuvastamise meetmete ja klientide vara kaitsmise korra kohta, et pädeval asutusel oleks võimalik hinnata, kas investeerimisühing suudab täita oma kohustused direktiivi 2014/65/EL artikli 16 alusel.
            
         
               (10)
            
            
               Riigi pädevad asutused võivad lubada investeerimisühinguna tegutseda füüsilisel isikul või juriidilisel isikul, mida juhib üks füüsiline isik. Seetõttu on asjakohane sätestada tegevusloa saamise nõuded, mida kohaldatakse sellise investeerimisühingu juhtimise suhtes, mis on füüsiline isik või juriidiline isik, mida juhib üks füüsiline isik.
            
         
               (11)
            
            
               Õiguskindluse, selguse ja prognoositavuse tagamiseks tegevusloa andmise menetluses on asjakohane, et kriteeriumid, mille põhjal pädevad asutused hindavad investeerimisühingule tegevusluba andes olulist osalust omavate aktsionäride või liikmete sobivust, on samad mis direktiivi 2014/65/EL artiklis 13 sätestatud kriteeriumid kavandatava omandamise hindamiseks. Eelkõige peaksid pädevad asutused hindama olulist osalust omavate aktsionäride või liikmete sobivust ja investeerimisühingu rahalist usaldusväärsust, võttes arvesse investeerimisühingu äritegevust juhtivate isikute mainet ja kogemust ning investeerimisühingu rahalist usaldusväärsust puudutavaid kriteeriume.
            
         
               (12)
            
            
               Pädevad asutused peaksid selleks, et kindlaks teha tõkked, mis võivad takistada järelevalvefunktsioonide tulemuslikku täitmist, võtma arvesse investeerimisühingu kontserni struktuuri keerukust ja läbipaistvust, kontserni üksuste geograafilist asukohta ja kontserni üksuste tegevust.
            
         
               (13)
            
            
               Liikmesriigid kohaldavad käesoleva määruse rakendamisel isikuandmete töötlemise suhtes Euroopa Parlamendi ja nõukogu direktiivi 95/46/EÜ (2).
            
         
               (14)
            
            
               Järjepidevuse ja finantsturgude sujuva toimimise tagamiseks on vaja, et käesoleva määruse sätteid ja direktiivi 2014/65/EL üle võtvaid asjakohaseid riigisiseseid õigusnorme kohaldataks samast kuupäevast.
            
         
               (15)
            
            
               Käesoleva määruse aluseks on ESMA poolt komisjonile esitatud regulatiivsete tehniliste standardite eelnõu.
            
         
               (16)
            
            
               Kooskõlas Euroopa Parlamendi ja nõukogu määruse (EL) nr 1095/2010 (3) artikliga 10 on ESMA korraldanud avalikud konsultatsioonid, analüüsinud võimalikku asjaomast kulu ja tulu ning küsinud arvamust nimetatud määruse artikli 37 kohaselt loodud väärtpaberituru sidusrühmade kogult,
            
         ON VASTU VÕTNUD KÄESOLEVA MÄÄRUSE:
   Artikkel 1
   Üldteave
   Kooskõlas direktiivi 2014/65/EL II jaotisega tegevusluba taotlev investeerimisühing esitab pädevale asutusele taotluse, mis sisaldab järgmist üldteavet:
   
               a)
            
            
               investeerimisühingu nimi (sealhulgas juriidiline nimi ja kõik muud kasutatavad ärinimed); õiguslik struktuur (sealhulgas teave selle kohta, kas tegemist on juriidilise isiku või füüsilise isikuga, kui see on riigisisese õigusnormiga lubatud), peakontori aadress ja olemasolevate äriühingute puhul registrijärgne asukoht; kontaktandmed; riiklik identifitseerimisnumber, kui see on olemas; samuti:
               
                           i)
                        
                        
                           riigisiseste filiaalide puhul teave selle kohta, kus filiaal hakkab tegutsema;
                        
                     
                           ii)
                        
                        
                           riigisiseste seotud vahendajate puhul üksikasjad investeerimisühingu kavatsuse kohta kasutada seotud vahendajaid;
                        
                     
         
               b)
            
            
               nimekiri pakutavate investeerimisteenuste ja -tegevuste, kõrvalteenuste ja finantsinstrumentide kohta ning andmed selle kohta, kas tegeletakse klientide finantsinstrumentide ja vahendite hoidmisega (isegi kui see toimub ajutiselt);
            
         
               c)
            
            
               koopiad ettevõtlusdokumentidest ja tõend äriühingu riiklikus äriregistris registreerimise kohta, kui see on asjakohane.
            
         Artikkel 2
   Teave kapitali kohta
   Kooskõlas direktiivi 2014/65/EL II jaotisega tegevusluba taotlev investeerimisühing esitab pädevale asutusele teavet ja võimaluse korral tõendeid talle kättesaadavate kapitaliallikate kohta. Teave hõlmab järgmist:
   
               a)
            
            
               erasektori finantsallikate kasutamise üksikasjad, sealhulgas nende vahendite päritolu ja kättesaadavus;
            
         
               b)
            
            
               kapitaliallikatele ja finantsturgudele juurdepääsu üksikasjad, sealhulgas üksikasjad emiteeritavate või emiteerida kavatsetavate finantsinstrumentide kohta;
            
         
               c)
            
            
               kõik asjakohased kokkulepped ja lepingud kaasatud kapitali kohta;
            
         
               d)
            
            
               teave laenatud vahendite kasutamise või eeldatava kasutamise kohta, sealhulgas asjaomaste laenuandjate nimed ja laenuks antud või eeldatavalt laenuks antavate vahendite üksikasjad, sealhulgas lõpptähtajad, tingimused, tagatised ja garantiid koos teabega laenatavate (või laenata kavandatud) vahendite päritolu kohta juhul, kui laenaja ei ole järelevalve alla kuuluv finantsasutus;
            
         
               e)
            
            
               üksikasjad finantsvahendite investeerimisühingule ülekandmise vahendite kohta, sealhulgas nende vahendite ülekandmiseks kasutatava võrgustiku kohta.
               Punkti b kohaldamisel viitab kaasatud kapitali liike käsitlev teave asjakohasel juhul määruses (EL) nr 575/2013 täpsustatud kapitaliliikidele, eelkõige sellele, kas tegemist on esimese taseme põhiomavahendite, täiendavate esimese taseme omavahendite või teise taseme omavahenditega.
            
         Artikkel 3
   Teave aktsionäride kohta
   Kooskõlas direktiivi 2014/65/EL II jaotisega tegevusluba taotlev investeerimisühing esitab pädevale asutusele oma aktsionäride kohta järgmise teabe:
   
               a)
            
            
               nimekiri investeerimisühingus otsest või kaudset olulist osalust omavate isikute kohta, nende osaluse suurus ja kaudse osaluse puhul selle isiku nimi, kelle kaudu osalust omatakse, samuti osaluse lõpliku omaniku nimi;
            
         
               b)
            
            
               investeerimisühingus (otsese või kaudse) olulise osalusega isikute puhul dokumendid, mida kooskõlas komisjoni 11. juuli 2017. aasta delegeeritud määruse (EL) 2017/1946 (millega täiendatakse Euroopa Parlamendi ja nõukogu direktiive 2004/39/EÜ ja 2014/65/EL seoses regulatiivsete tehniliste standarditega, millega sätestatakse täielik loetelu potentsiaalse omandaja poolt investeerimisühingus olulise osaluse kavandatavat omandamist käsitlevas teates esitatavatest teabeelementidest) (4) artiklitega 3, 4 ja 5 nõutakse potentsiaalsetelt omandajatelt investeerimisühingus olulise osaluse omandamise ja suurendamise korral;
            
         
               c)
            
            
               kontserni liikmeks olevate äriühingutest aktsionäride puhul kontserni organisatsiooniskeem, millele on märgitud kontserni iga investeerimisühingu peamised tegevused, kontserni reguleeritud üksuste identifitseerimisandmed ja asjaomaste järelevalveasutuste nimed ning suhe kontserni finantsüksuste ja muude kontserni kuuluvate mittefinantsüksuste vahel;
            
         
               d)
            
            
               juhul kui olulise osaluse omanik ei ole füüsiline isik, esitatakse punkti b kohaldamisel dokumendid ka kõikide juhtorgani liikmete ja peadirektori või samaväärseid ülesandeid täitva mis tahes muu isiku kohta.
            
         Artikkel 4
   Teave juhtorgani ja äritegevust juhtivate isikute kohta
   Kooskõlas direktiivi 2014/65/EL II jaotisega tegevusluba taotlev investeerimisühing esitab pädevale asutusele järgmise teabe:
   
               a)
            
            
               seoses juhtorgani liikmete ja tegelikult äritegevust juhtivate isikute ning nende volituste ja esindajatega:
               
                           i)
                        
                        
                           isikuandmed, mis hõlmavad isiku nime, sünnikuupäeva ja sünnikohta, riiklikku isikukoodi, kui see on kättesaadav, aadressi ja kontaktandmeid;
                        
                     
                           ii)
                        
                        
                           ametikoht, millele isik on määratud / määratakse;
                        
                     
                           iii)
                        
                        
                           elulookirjeldus, kuhu on märgitud asjaomane haridus ja kutsealane koolitus, erialane kogemus, sealhulgas kõikide organisatsioonide nimed, kus isik on töötanud, ning täidetud funktsioonide laad ja kestus, eelkõige seoses taotletava ametikohaga samas valdkonnas toimunud tegevus; eelmise kümne aasta ametikohtade puhul esitatakse tegevuste kirjeldamisel üksikasjad kõikide delegeeritud volituste ja ettevõttesisese otsuste tegemise õiguste kohta ning isiku kontrolli alla kuulunud tegevusvaldkondade kohta;
                        
                     
                           iv)
                        
                        
                           isiku mainet ja kogemust käsitlevad dokumendid, eelkõige loend soovituse andvatest isikutest koos kontaktandmete ja soovituskirjadega;
                        
                     
                           v)
                        
                        
                           karistusregistri andmed ja teave kriminaaluurimise ja -menetluste kohta asjaomastes tsiviil- ja haldusasjades, isiku suhtes võetud distsiplinaarmeetmed (sealhulgas eemaldamine äriühingu juhi kohalt, pankrot, maksejõuetus jms menetlused), mis tuleb esitada ametliku tõendina (juhul kui see on asjaomases liikmesriigis või kolmandas riigis kättesaadav) või muu samaväärse dokumendina; käimasoleva uurimise kohta võib teavet esitada kirjaliku kinnituse kaudu;
                        
                     
                           vi)
                        
                        
                           teave keeldumise kohta ettevõtlusvaldkonna, äritegevuse või kutsealaga tegelemise registreerimisel, tegevusloa andmisel, liikmeks võtmisel või litsentsi andmisel või sellise registreerimise, tegevusloa, liikmesuse või litsentsi tühistamine, kehtetuks tunnistamine või lõpetamine või väljaheitmine reguleeriva asutuse või valitsusasutuse või kutseühenduse või erialaliidu poolt;
                        
                     
                           vii)
                        
                        
                           teave töökohalt või usaldusisiku ametist vabastamise või usaldussuhte lõpetamise või samalaadse olukorra kohta;
                        
                     
                           viii)
                        
                        
                           teave selle kohta, kas mainet ja kogemust omandaja või äritegevust juhtiva isikuna on juba hinnatud (sh hindamise kuupäev, ametiasutuse nimi ja tõend hindamise tulemuse kohta);
                        
                     
                           ix)
                        
                        
                           kirjeldus isiku ja tema lähisugulaste finantshuvidest ja mittefinantshuvidest või suhetest sama asutuse, emaettevõtja ja tütarettevõtjate juhtorgani liikmete ja põhifunktsioonide täitjate ning aktsionäridega;
                        
                     
                           x)
                        
                        
                           üksikasjad taotleja enda korraldatud juhtorgani liikmete sobivuse hindamise tulemuste kohta;
                        
                     
                           xi)
                        
                        
                           teave vähima ajakulu kohta, mida isik kasutab oma funktsioonide täitmiseks investeerimisühingus (näidatud aasta ja kuu kohta);
                        
                     
                           xii)
                        
                        
                           teave töötajate ja rahaliste vahendite kohta, mis on ette nähtud liikmete ametisse seadmiseks ja koolitamiseks (näidatud aasta kohta);
                        
                     
                           xiii)
                        
                        
                           loend ametikohtadest tegevjuhtkonnas ja tegevjuhtkonnast väljaspool, mida isik praegu täidab.
                        
                     Punkti a alapunkti ix kohaldamisel hõlmavad finantshuvid selliseid huvisid nagu krediidioperatsioonid, garantiid ja tagatised, mittefinantshuvid aga võivad hõlmata selliseid huvisid nagu perekond või lähedased suhted;
            
         
               b)
            
            
               ettevõttesiseste juht- ja kontrolliorganite töötajad.
            
         Artikkel 5
   Finantsteave
   Kooskõlas direktiivi 2014/65/EL II jaotisega tegevusluba taotlev investeerimisühing esitab pädevale asutusele oma finantsseisundi kohta järgmise teabe:
   
               a)
            
            
               prognoositav teave individuaalsel ja asjakohasel juhul konsolideeritud kontserni ja allkonsolideeritud tasandil, sealhulgas:
               
                           i)
                        
                        
                           raamatupidamiskavade prognoos kolme esimese majandusaasta kohta, sealhulgas:
                           
                                       —
                                    
                                    
                                       bilansi prognoos;
                                    
                                 
                                       —
                                    
                                    
                                       kasumiaruannete prognoos;
                                    
                                 
                     
                           ii)
                        
                        
                           planeerimisel kasutatavad eeldused eespool nimetatud prognooside puhul ning samuti arvandmete selgitused, sealhulgas oodatav klientide arv ja liik, oodatav tehingute/korralduste maht, oodatavad hallatavad varad;
                        
                     
                           iii)
                        
                        
                           kui see on asjakohane, investeerimisühingu Euroopa Parlamendi ja nõukogu määruse (EL) nr 575/2013 (5) kohaste kapitalinõuete ja likviidsusnõuete arvutuste prognoos ja maksevõime suhtarvu prognoos esimeseks aastaks;
                        
                     
         
               b)
            
            
               juba tegutsevate äriühingute puhul kohustuslikud finantsaruanded individuaalsel ja asjakohasel juhul konsolideeritud kontserni ja allkonsolideeritud tasandil viimase kolme finantsperioodi kohta, mille on finantsaruannete auditeerimisel välisaudiitor heaks kiitnud, sealhulgas järgmine:
               
                           i)
                        
                        
                           bilanss;
                        
                     
                           ii)
                        
                        
                           kasumiaruanded;
                        
                     
                           iii)
                        
                        
                           äriühingu finantsaruannetega seotud aastaaruanded ja finantslisad ning mis tahes muud dokumendid, mis on registreeritud vastava territooriumi asjaomases registris või ametiasutuses, ja asjakohasel juhul äriühingu audiitori aruanne viimase kolme aasta või tegevuse alustamisest möödunud ajavahemiku kohta;
                        
                     
         
               c)
            
            
               määruse (EL) nr 575/2013 kohase konsolideeritud järelevalve ulatuse analüüs, sealhulgas üksikasjad selle kohta, millised kontserni üksused kuuluvad konsolideeritud järelevalve nõuete alla pärast tegevusloa andmist ja millisel tasandil kontsernisiseselt kohaldatakse neid nõudeid täielikult või allkonsolideeritud alusel.
            
         Artikkel 6
   Teave investeerimisühingu struktuuri kohta
   Kooskõlas direktiivi 2014/65/EL II jaotisega tegevusluba taotlev investeerimisühing esitab pädevale asutusele oma struktuuri kohta järgmise teabe:
   
               a)
            
            
               järgmise kolme aasta esialgsete toimingute programm, sealhulgas teave kavandatud reguleeritud ja reguleerimata tegevuste kohta, üksikasjalik teave geograafilise jaotuse ja investeerimisühingu läbi viidavate tegevuste kohta. Asjaomane teave toimingute programmi kohta hõlmab järgmist:
               
                           i)
                        
                        
                           võimalike klientide ja sihtrühmaks võetud investorite asukoht;
                        
                     
                           ii)
                        
                        
                           turundus- ja reklaamitegevus ning korraldus, sealhulgas pakkumiste ja reklaamdokumentide keel; selliste liikmesriikide kindlaksmääramine, kus reklaamkuulutused on kõige nähtavamad ja sagedasemad; reklaamdokumentide liik (selleks et hinnata, kus turundust tegelikult peamiselt arendatakse);
                        
                     
                           iii)
                        
                        
                           otseturundajate, finantsinvesteeringute nõustajate ja turustajate isik, nende tegevuse geograafiline asukoht;
                        
                     
         
               b)
            
            
               üksikasjad investeerimisühingu audiitorite kohta juhul, kui need on tegevusloa taotlemise ajal kättesaadavad;
            
         
               c)
            
            
               äriühingu organisatsiooniline struktuur ja sisekontrollisüsteemid, mis hõlmavad järgmist:
               
                           i)
                        
                        
                           sisefunktsioone (juhtimis- ja järelevalvefunktsioone) täitvate üksuste juhtide isikuandmed, sealhulgas üksikasjalik elulookirjeldus, kuhu on märgitud asjaomane haridus, kutsealane koolitus ja erialane kogemus;
                        
                     
                           ii)
                        
                        
                           mitmesuguste kavandatud tegevuste jaoks eraldatud ressursside kirjeldus (eelkõige töötajad ja tehnilised vahendid);
                        
                     
                           iii)
                        
                        
                           klientide finantsinstrumentide ja vahendite hoidmisega seoses teave, milles on täpsustatud klientide vara kaitsmise kord (eelkõige juhul kui finantsinstrumente ja vahendeid hoitakse depositooriumis, depositooriumi nimi ja sellega seotud lepingud);
                        
                     
                           iv)
                        
                        
                           selgitus, kuidas kavatseb investeerimisühing täita usaldatavus- ja tegutsemisnõudeid;
                        
                     
         
               d)
            
            
               teave sellise taotluse staatuse kohta, mille investeerimisühing on esitanud päritoluliikmesriigis investeeringute tagamise skeemiga liitumiseks, või tõend investeeringute tagamise skeemi liikmesuse kohta, kui see on olemas;
            
         
               e)
            
            
               loend edasi antud (või edasi anda kavatsetavate) funktsioonide, teenuste või tegevuste kohta ja nimekiri väliste teenuseosutajatega sõlmitud või ette nähtud lepingutest ning ressurssidest (eelkõige töötajad ja tehnilised vahendid ning sisekontrollisüsteem), mis on eraldatud edasi antud funktsioonide, teenuste või tegevuste kontrollimiseks;
            
         
               f)
            
            
               meetmed sellise huvide konflikti kindlakstegemiseks ja ärahoidmiseks või lahendamiseks, mis tekib investeerimis- ja kõrvalteenuste osutamise käigus, ning tootejuhtimise korra kirjeldus;
            
         
               g)
            
            
               investeerimisühingu tegevuste seire süsteemide kirjeldus, sealhulgas varusüsteemid, kui need on olemas, ja süsteemid ja riskikontrollid, kui investeerimisühing soovib tegeleda algoritmkauplemisega ja/või pakkuda otsest elektroonilist juurdepääsu;
            
         
               h)
            
            
               teave nõuetele vastavuse, sisekontrolli ja riskijuhtimissüsteemide kohta (seiresüsteem, siseauditid ning nõustamis- ja tugifunktsioonid);
            
         
               i)
            
            
               üksikasjad rahapesu ja terrorismi rahastamisega seotud riskide hindamise ja juhtimise süsteemide kohta;
            
         
               j)
            
            
               talitluspidevuse plaanid, sealhulgas süsteemid ja personal (võtmetöötajad);
            
         
               k)
            
            
               dokumendihalduse, dokumendiarvestuse ja dokumentide säilitamise põhimõtted;
            
         
               l)
            
            
               investeerimisühingu menetluste käsiraamatu kirjeldus.
            
         Artikkel 7
   Üldnõuded
   1.   Päritoluriigi pädevale asutusele esitatav teave, mis on sätestatud artiklites 1 ja 6, käsitleb nii investeerimisühingu peakontorit kui ka selle filiaale ja seotud vahendajaid.
   2.   Päritoluriigi pädevale asutusele esitatav teave, mis on sätestatud artiklites 2–5, käsitleb investeerimisühingu peakontorit.
   Artikkel 8
   Nõuded, mida kohaldatakse sellise investeerimisühingu juhtimise suhtes, mis on füüsiline isik või juriidiline isik, mida juhib üks füüsiline isik
   1.   Pädev asutus võib lubada investeerimisühinguna tegutseda seda taotleval füüsilisel isikul või juriidilisel isikul, mida juhib üks füüsiline isik, üksnes juhul, kui
   
               a)
            
            
               pädevatel asutustel on füüsilise isikuga lühikese etteteatamisaja jooksul lihtne ühendust võtta;
            
         
               b)
            
            
               füüsilisel isikul on selle funktsiooni täitmiseks piisavalt aega;
            
         
               c)
            
            
               investeerimisühingu juhtorganid või sise-eeskirjad annavad teatavale isikule volitused asendada juhataja viivitamatult ja täita kõiki tema ülesandeid, kui viimane ei saa neid täita;
            
         
               d)
            
            
               eelmise punkti kohaselt volitatud isikul on piisavalt hea maine ja piisaval määral kogemusi, et asendada juhataja tema puudumise ajal või kuni uue juhataja määramiseni, et tagada investeerimisühingu arukas ja usaldusväärne juhtimine. Samuti on volitatud isik füüsilisest isikust investeerimisühingu puhul kättesaadav, kui investeerimisühing likvideeritakse, et aidata pankrotihaldureid ja asjaomaseid ametiasutusi. See isik on nimetatud funktsiooni jaoks vajalikul määral kättesaadav.
            
         2.   Tegevusloa andmise menetluse käigus esitab seda taotlev investeerimisühing, mis on füüsiline isik või juriidiline isik, mida juhib üks füüsiline isik, pädevale asutusele artikli 4 lõike 1 punktides a, c, d, e ja f loetletud teabe seoses käesoleva artikli lõike 1 punkti d alusel volitatud isikuga.
   Artikkel 9
   Olulist osalust omavate aktsionäride ja liikmete suhtes kohaldatavad nõuded
   Pädev asutus kontrollib, et direktiivi 2014/65/EL II jaotise kohaselt tegevusluba taotlev investeerimisühing pakub piisavalt garantiisid üksuse arukaks ja usaldusväärseks juhtimiseks, hinnates olulist osalust omavate potentsiaalsete aktsionäride ja liikmete sobivust, võttes arvesse iga olulist osalust omava potentsiaalse aktsionäri või liikme tõenäolist mõju investeerimisühingule kõikide järgmiste kriteeriumide kontekstis:
   
               a)
            
            
               investeerimisühingu äritegevust juhtiva isiku maine ja kogemused;
            
         
               b)
            
            
               olulist osalust omavate potentsiaalsete aktsionäride ja liikmete maine;
            
         
               c)
            
            
               olulist osalust omavate potentsiaalsete aktsionäride ja liikmete rahaline usaldusväärsus, eelkõige seoses investeerimisühingu senise ja kavandatava äritegevuse laadiga;
            
         
               d)
            
            
               kas investeerimisühing suudab täita direktiivi 2014/65/EL artiklis 15 ning asjakohasel juhul Euroopa Parlamendi ja nõukogu direktiivides 2002/87/EÜ (6) ja 2013/36/EL (7) sätestatud usaldatavusnõuded ja jätkata nende täitmist ning eelkõige kas kontsernil, mille osaks investeerimisühing saab, on struktuur, mis võimaldab teha tulemuslikku järelevalvet, vahetada pädevate asutuste vahel tulemuslikult teavet ja määrata kindlaks pädevate asutuste vaheline ülesannete jaotus;
            
         
               e)
            
            
               kas on olemas mõistlik alus kahtlustamiseks, et seoses investeerimisühingule tegevusloa andmisega toimub või on toimunud või üritatakse või on püütud üritada rahapesu või terrorismi rahastamist Euroopa Parlamendi ja nõukogu direktiivi 2005/60/EÜ (8) artikli 1 tähenduses või kas investeerimisühingule tegevusloa andmine võiks suurendada sellise tegevuse ohtu.
            
         Artikkel 10
   Järelevalvefunktsioonide tulemuslik täitmine
   Kontserni struktuur, milles investeerimisühing tegutseb, loetakse pädeva asutuse järelevalvefunktsiooni täitmise takistuseks direktiivi 2014/65/EL artikli 10 lõigete 1 ja 2 kohaldamisel mis tahes järgmisel juhul:
   
               a)
            
            
               see on keerukas ega ole piisavalt läbipaistev;
            
         
               b)
            
            
               sel on sama geograafiline asukoht kui kontserni üksustel;
            
         
               c)
            
            
               see hõlmab kontserni üksuste tegevusi, mis võivad takistada pädeval asutusel tulemuslikult hinnata olulise osalusega aktsionäride või liikmete sobivust või mõju, mida avaldavad nende tihedad seosed investeerimisühinguga.
            
         Artikkel 11
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
   Seda kohaldatakse alates direktiivi 2014/65/EL artikli 93 lõike 1 teises lõigus esimesena nimetatud kuupäevast.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. juuli 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 173, 12.6.2014, lk 349.
   
      (2)  Euroopa Parlamendi ja nõukogu 24. oktoobri 1995. aasta direktiiv 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (EÜT L 281, 23.11.1995, lk 31).
   
      (3)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).
   
      (4)  Vt käesoleva Euroopa Liidu Teataja lk 32.
   
      (5)  Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).
   
      (6)  Euroopa Parlamendi ja nõukogu 16. detsembri 2002. aasta direktiiv 2002/87/EÜ, milles käsitletakse finantskonglomeraati kuuluvate krediidiasutuste, kindlustusseltside ja investeerimisühingute täiendavat järelevalvet ning millega muudetakse nõukogu direktiive 73/239/EMÜ, 79/267/EMÜ, 92/49/EMÜ, 92/96/EMÜ, 93/6/EMÜ ja 93/22/EMÜ ja Euroopa Parlamendi ja nõukogu direktiive 98/78/EÜ ja 2000/12/EÜ (ELT L 35, 11.2.2003, lk 1).
   
      (7)  Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338).
   
      (8)  Euroopa Parlamendi ja nõukogu 26. oktoobri 2005. aasta direktiiv 2005/60/EÜ rahandussüsteemi rahapesu ja terrorismi rahastamise eesmärgil kasutamise vältimise kohta (ELT L 309, 25.11.2005, lk 15).